Title: Schválenie projektov Kohézneho fondu a stav čerpania prostriedkov ISPA/KF k 31
Author: legeny
Last saved by: jost

Správa o stave odsúhlasovania projektov  v Európskej komisii, ktoré boli odsúhlasené vládou SR v roku 2004

Vláda Slovenskej republiky na svojich zasadaniach v polovici roku 2004 postupne schválila žiadosti o podporu z Kohézneho fondu pre 8 projektov. Šesť projektov z nich boli projekty zamerané na odkanalizovanie povodí riek a aglomerácií, pričom prijímateľmi pomoci sú vodárenské spoločnosti. Jeden projekt SVP š.p. Banská Štiavnica bol zameraný na protipovodňovú ochranu a jeden dopravný projekt bol zameraný na modernizáciu železničnej trate. Na začiatku roku 2004 EK akceptovala transformáciu pôvodnej žiadosti pre podporu z ISPA na žiadosť o podporu z Kohézneho fondu pre projekt výstavby diaľnice. Projekty sú uvedené v prílohe 1.   
Spoločenstvo prevzalo právne záväzky v rámci programu ISPA v rokoch 2000-2003 voči SR v celkovej výške 195 299 550 € (všetky finančné údaje uvádzané v správe sú v cenách roku 2004 a na základe údajov z EK z januára 2005). S ohľadom na počet projektov a ich rozsah celkové právne záväzky Spoločenstva vo vzťahu k ISPA projektom dosiahli celkovo 362 447 989 €. Zo strednej alokácie pre SR pre Kohézny fond na roky 2004-2006 vo výške 576 127 106 € muselo byť preto vyčlenených celkom 167 148 439 €, aby v rámci programovacieho obdobia 2000-2006 boli pokryté všetky právne záväzky Spoločenstva voči projektom ISPA. Preto na nové projekty z Kohézneho fondu pre programovacie obdobie 2004-2006 zostalo celkom 408 978 667 €. 

1. Stav odsúhlasovania projektov k 31.12.2004

Tým, že EK schválila koncom decembra 2004 všetky žiadosti o podporu pre dopravné projekty a 5 projektov vodárenských spoločností (viď príloha 2), bola právnymi záväzkami úplne pokrytá alokácia pre dopravné projekty a z veľkej časti pokrytá i alokácia na projekty z oblasti životného prostredia pre programovacie obdobie 2004-2006. Pre SR vyčlenená čiastka v rozpočte Spoločenstva na rok 2004 vo výške 192 974 000 € bola právnymi záväzkami pokrytá úplne. (ide o tzv. „strednú“ -  „mid-range“ alokáciu). Tak isto je viazaná záväzkami Spoločenstva i rozhodujúca časť alokácie na roky 2005 a 2006. 
Požiadavky vyplývajúce zo SR predložených projektov prekročili predbežne pre SR vyčlenené prostriedky – strednú alokáciu na programovacie obdobie 2004-2006 predstavujúcu v cenách roku 2004 hodnotu 576,1 mil. €. Preto bola u 3 projektov vodárenských spoločností a 2 dopravných projektov znížená, po dohode so SR, miera intervencie z KF z dôvodu nedostatku zdrojov. Táto skutočnosť je uvedená v príslušných rozhodnutiach EK. Týmto zostáva pre uvedené projekty otvorená možnosť zvýšenia miery podpory z KF v prípade, že zostanú k dispozícii nevyčerpané stredné alokácie iných krajín na konci programovacieho obdobia 2004-2006. U dvoch projektov Západoslovenskej vodárenskej spoločnosti, a.s. bola vypočítaná miera pomoci stanovená v rozhodnutí na 65%, čo je o 15% menej ako bolo uvedené v žiadosti schválenej vládou. U projektu, kde prijímateľom pomoci sú ŽSR došlo oproti žiadosti výpočtom v EK k zníženiu možnej miery pomoci z 85% na 75%, z dôvodu nedostatku prostriedkov však bola v rozhodnutí schválená výška miery pomoci 74%.Všetky tieto zmeny majú dôsledok, že sa zvyšuje miera národného spolufinancovania u všetkých projektov.  
Podľa spresnených údajov z EK z 19. 1. 2005 schválením týchto projektov s ohľadom na predtým prijaté záväzky spoločenstva k projektom ISPA sa pre SR vytvorila možnosť vyčerpať implementáciou týchto projektov 91% strednej alokácie vyčlenenej pre SR na programovacie obdobie 2004-2006. Z členských krajín EÚ, ktoré vstúpili do EÚ k 1. 5. 2004 je SR v poradí za Maďarskom s 94% potenciálom čerpania. Ďalšou krajinou je Litva s 55,7 % nasledovaná Estónskom (53,18), Slovinskom(53%), Poľskom(52%) a ČR(48,6%).  

2. Informácia o doteraz neschválených projektoch 

V priebehu roku 2005 zostáva ešte alokovať 26 552 936 € na projekt protipovodňovej ochrany Bratislavy a zostáva ešte 22 992 003 €, ktoré môžu pokryť aspoň časť nákladov projektu zásobovania pitnou vodou a odkanalizovania Oravy, kde oprávnené náklady predstavujú 73 556 000 € (viď príloha 3). Riešenie dofinancovania tohto projektu bude predmetom rokovania a bude tiež závisieť od vývoja rokovaní o nových smerniciach pre KF. Spolu s predtým uvedenými projektmi by SR bola schopná absorbovať nad rámec strednej alokácie len na predložené projekty približne 68 mil. €, keď dodatočná absorbčná kapacita už schválených 7 projektov je 28 mil. €. Ku dnešnému dňu je teda po dokončení posudzovania a schválení zvyšných dvoch projektov zabezpečené úplne vyčerpanie prostriedkov z KF, ktoré prislúchajú SR podľa Zmluvy o pristúpení. 

3. Závery z procesu odsúhlasovania projektov 

Budúci postup SR pri predkladaní ďalších žiadostí o podporu projektov závisí najmä od vývoja rokovaní o príslušných smerniciach a o finančnej perspektíve na programovacie obdobie 2007-2013. S ohľadom na to, že SR svoju alokáciu prakticky vyčerpala, ďalšie žiadosti predložené SR by po predložení čakali na schválenie rozpočtových rámcov EÚ na roky 2007-2013 a príslušných smerníc pre Kohézny fond. Mohla by sa opakovať situácia ako u projektu výstavby diaľnice D1, úseku Mengusovce-Jánovce, ktorý čakal na schválenie dva roky po predložení z dôvodu nutnosti dodržať podmienky prevzatia právnych záväzkov Spoločenstva. 
S ohľadom na úsilie EK zvýšiť finančnú disciplínu a plánovitosť čerpania z fondov súčasná situácia v programovaní vytvára pre SR časový priestor pre skvalitnenie projektovej prípravy, dobudovanie a skvalitnenie systému riadenia implementácie projektov podporovaných z Kohézneho fondu. Tým sa vytvára reálna možnosť pokračovania v úspešnom a efektívnom čerpaní prostriedkov z Kohézneho fondu.  
Z dôvodu obmedzených zdrojov na projektovú prípravu a realizáciu projektov v porovnaní s potrebou je nutné vykonať opatrenia na zosúladenie procesu prípravy a procesu realizácie projektov s plánovacím procesom v súlade zo zákonom 254/1998 Z.z. o verejných prácach na zabezpečenie plynulého prechodu z fázy projektovej prípravy do fázy realizácie v čo najkratších možných termínoch. Týmto sa súčasne minimalizuje i negatívny dopad vývoja kurzu SKK/EUR na ekonomiku projektov. Rozdiel kalkulovaných nákladov v slovenských korunách oproti reálnej sume, ktorá je k dispozícii je zrejmý z porovnania Príloh 1, 2 a 3.      
	 
V prílohe 1 Projekty KF pre programovacie obdobie 2004 – 2006 schválené vládou SR sú uvedené projekty spolu s uvedením miery intervencie z KF požadovanej v žiadosti a s vyčíslením dopadov projektu na zamestnanosť.  
V prílohe 2 je uvedený Prehľad schválenej pomoci Spoločenstva pre projekty Kohézneho fondu na programovacie obdobie 2004-2006. 
V prílohe 3 sú uvedené očakávané údaje pre Projekty v oblasti životného prostredia, žiadosti o podporu z KF  predložené EK v roku 2004, ktorých schválenie sa očakáva v roku 2005 pričom národné spolufinancovanie sa predpokladá z rozpočtovej kapitoly MŽP SR.